Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 298/08)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Leithaberg“

Referenčna številka: PDO-AT-A0216-AM01

Datum obvestila: 21. februar 2020

OPIS ODOBRENIH SPREMEMB IN RAZLOGI ZANJE

1. Ker se register vinogradov zdaj upravlja v okviru integriranega administrativnega in kontrolnega sistema, je treba prilagoditi največji donos na hektar.

ENOTNI DOKUMENT

1. Ime proizvoda

Leithaberg

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Označba porekla „Leithaberg“ se lahko uporablja le za vina, pridobljena iz sort, za katere je značilna visoka raven sadnosti, mineralnosti in pikantnosti (z manj izraženo primarno sadno aromo). Druge organoleptične lastnosti so navedene v specifikaciji proizvoda. Bela vina se lahko proizvajajo le iz sort pinot blanc, chardonnay, neuburger in grüner veltliner ali z njihovim zvrščanjem. V primeru rdečih vin je dovoljena le sorta blaufränkisch.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

a. Osnovni enološki postopki

Ustrezne omejitve pri proizvodnji vin

Pri označbi porekla „Leithaberg“ so dopuščeni vsi enološki postopki, dovoljeni za vino z zaščiteno označbo porekla v skladu z uredbama (EU) 2019/934 in (EU) 2019/935, razen obdelave s kalijevim sorbatom in dimetil dikarbonatom. Razkisanje vina je mogoče v skladu z uredbama (EU) 2019/934 in (EU) 2019/935. Zvezna ministrica za kmetijstvo, regije in turizem odloči o morebitnem dokisanju glede na vremenske razmere v času rasti. Pogoje za morebitno dokisanje v tem primeru določata uredbi (EU) 2019/934 in (EU) 2019/935.

Posebni enološki postopki (vključno z obogatitvijo) izhajajo iz izbrane tradicionalne metode proizvodnje in so opisani v specifikaciji proizvoda.

b. Največji donosi

10 000 kilogramov grozdja na hektar

6. Razmejeno geografsko območje

Vinorodno območje „Leithaberg“ zajema okraj Železnega-okolice, statutarni mesti Železno in Rust, politični občini Jois in Windern ter občino Neusiedl am See, vinograde Veronjaka, Neuberga, Marthala in Landstraße Hutweide.

7. Glavne sorte vinske trte

weißer burgunder – pinot blanc

neuburger

weißer burgunder – weißburgunder

weißer burgunder – klevner

grüner veltliner – weißgipfler

blaufränkisch – frankovka

chardonnay – morillon

8. Opis povezave

Tla so v svojem jedru iz kristalnega gnajsa in skrilavca, ki sta bila več milijonov let prekrita z utrjenim, terciarnim litavskim apnencem. Pred petnajstimi milijoni let se je ob termalni prelomnici pojavila razpoka, ki je za seboj pustila skalno podlago in skrilavec. Danes so za vina iz regije značilna ta vremenskim vplivom izpostavljena skalnata tla, ki vsebujejo peščeno glino, predvsem pa glinasti skrilavec in školjčni apnenec. Ta tla dajejo vinu mineralno pikantnost.

Za proizvodno strukturo na vinorodnem območju Leithaberg so značilna družinska vinogradniška gospodarstva, ki večinoma predelujejo grozdje lastne pridelave in pogosto tudi prodajajo neposredno s svojih kmetij. Obstaja močna povezava med velikim obsegom turizma in vinogradniško industrijo. Vinska trta se skoraj izključno goji z visoko gojitveno obliko in žičnimi oporami.

Vino mora imeti naslednje tipične značilnosti: Okus: značilen za regijo, lepo zaokrožen, pikanten, eleganten, mineralen, brez zaznavnih not po lesu / s komajda zaznavnimi notami po lesu. Vonj: vonj, značilen za regijo, saden, pikanten in svež z manj izraženo primarno sadno aromo. Na vina „Leithaberg DAC“ vplivata naslednja dejavnika: Litavsko gorovje na severozahodu in Nežidersko jezero na jugovzhodu. Topli vetrovi Nežiderskega jezera dajejo vinu njegovo značilno zrelost. Zaradi Litavskega gorovja so noči hladne, kar daje sadnost, svežino, prefinjenost in živahnost. Tla, na katerih uspevajo vina „Leithaberg DAC“, sestavljata v glavnem apnenec in glinasti skrilavec. Školjčni apnenec daje vinom rahlo slano noto in elegantnost. Glinasti skrilavec pa jim daje potrebno dinamičnost in krepkost.

Poleg tega se zaradi pretežno družinske narave vinogradništva tradicionalni način proizvodnje vina prenaša iz roda v rod, kar pripomore k posebnemu značaju vin z označbo „Leithaberg“.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja.

Vrsta dodatnega pogoja:

odstopanje v zvezi s proizvodnjo na razmejenem geografskem območju.

Opis pogoja:

V skladu z avstrijskim zakonom o vinu se lahko vino z označbo porekla „Leithaberg“ trži le, če ima uradno številko preverjanja kakovosti (Staatliche Prüfnummer). Za pridobitev številke preverjanja kakovosti je treba na vzorcu vsakega vina, namenjenega trženju z označbo porekla „Leithaberg“ (sistematično preverjanje), izvesti analitske in organoleptične preskuse (glej specifikacijo proizvoda). Osebe, ki nameravajo zaprositi za uradno številko preverjanja kakovosti za vino s prodajnim poimenovanjem „Leithaberg“, morajo vsako leto pisno obvestiti gradiščanski regionalni odbor za vina. Preskušanje preskuševalne komisije za dodelitev številke preverjanja kakovosti lahko poteka le v zveznem vinogradniškem uradu v Železnem. Vsi preskuševalci uradne preskuševalne komisije morajo pri gradiščanskem regionalnem odboru opraviti usposabljanje za ocenjevanje profila okusa, značilnega za vina z označbo „Leithaberg DAC“. Da je vino primerno z organoleptičnega vidika, se šteje, če zanj glasuje vsaj pet od šestih preskuševalcev. Če je vino zaradi deljenega mnenja v razmerju 4 proti 2 zavrnjeno kot vino z označbo „Leithaberg DAC“, je treba vzorec ponovno predložiti drugi preskuševalni komisiji.

Povezava do specifikacije proizvoda

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) UL L 9, 11.1.2019, str. 2.